סרט גיבורי-על

סרט גיבורי-על (באנגלית: Superhero film) הוא סרט קולנוע אשר מתמקד בגיבורי-על, יחיד או רבים, אשר ניחנים בכוחות על-אנושיים ומקדישים את חייהם להגנה על הציבור. סרטים מסוג זה מכילים אלמנטים של פעולה, הרפתקאות, פנטזיה או מדע בדיוני, והסרט הראשון בסדרה של גיבור אחד בדרך כלל מתמקד בסיפור המקור של הגיבור ושל כוחו, וכן במאבקו בנבל-העל הידוע ביותר שלו והאנטגוניסט הראשי של הסרט.
מרבית סרטי גיבורי-העל הם עיבודים קולנועיים של חוברות קומיקס. בניגוד להם, סרטים כדוגמת "רובוקופ", טרילוגיית "בלתי שביר" ("בלתי שביר", "ספליט", מיסטר גלאס"), "משפחת סופר-על" ו"הנקוק" הם רעיונות מקוריים, בעוד "הצרעה הירוקה" (2011) ו"הצל" (1994) מבוססים על תסכית רדיו משנות ה-30.
אחרי סדרה של סרטי קומיקס כושלים, סוגת סרטי גיבורי-העל שגשגה החל משנות ה-2000. כמה מזיכיונות הסרטים הנודעים ביותר הם סרטי האקס-מן של אולפני פוקס המאה ה-20, טרילוגיית ספיידרמן של סם ריימי, טרילוגיית האביר האפל של כריסטופר נולאן, סרטי היקום הקולנועי של מארוול שהחלו עם "איירון מן" משנת 2008, וסרטי היקום הקולנועי של DC שהחלו עם הסרט "איש הפלדה".

מראשית שנות ה-40 עד סוף שנות ה-60

כמעט מיידית לאחר שגיבורי העל זכו להכרה בחוברות הקומיקס בשנות ה-40 של המאה ה-20, הם כיכבו בסרטוני פעולה קצרים ששודרו בימי שבת בבוקר, ויועדו לילדים. בין התוכניות היו "הרפתקאותיו של קפטן מארוול" (1941), "באטמן", "הפנטום" (1943), "קפטן אמריקה" (1944) ו"סופרמן" (1948).
בשנים הבאות חלה צנזורה קשה בחוברות הקומיקס, מה שהוביל להורדתם של רוב סרטוני הבוקר, פרט לשניים - סדרת הטלוויזיה "הרפתקאותיו של סופרמן" בכיכובו של ג'ורג' ריבס וכן סרט הקולנוע "באטמן" (1966), שנוצר בעקבות סדרת הטלוויזיה הקאמפית מאותן שנים. סרטי סופר-גיבורים באותה תקופה כללו את "Danger: Diabolik" של הבמאי האיטלקי מריו באווה (1968), שהתבסס על הנבל דיאבוליק, סרט פוליטי-סאטירי צרפתי בשם "Mr. Freedom" ‏ (1969) בהשתתפותם של דונלד פלזנס, סרז' גינסבורג, דניאל כהן-בנדיט, איב מונטאן וסימון סיניורה וכן "עולמה הפראי של באטוומן" (מ-1966).

מסוף שנות ה-70 עד סוף שנות ה-90

"סופרמן", סרטו של ריצ'רד דונר משנת 1978, היה לסרט גיבורי העל השאפתני הראשון, אשר זכה להצלחה קופתית ומסחרית. הצלחתו גרמה לפריחתם של סרטי ההמשך "סופרמן 2" (1980) ו"סופרמן 3" של ריצ'רד לסטר (1983), "סופרמן 4: השאיפה לשלום" (1987) ו"סופרגירל" (1984) וכן לסרטי גיבורי-על נוספים כסרטו של וס קרייבן "היצור מן הביצה" (1982), סרטיו של טים ברטון "באטמן" (1989) ו"באטמן חוזר" (1992), "המעניש" (1989) בכיכובו של דולף לונדגרן, "דיק טרייסי", "צבי הנינג'ה" (1990), "צבי הנינג'ה 2", "הרפתקאות רוקטיר" (1991), "הצל" (1994), "מייטי מורפין פאוור ריינג'רס - הסרט" (1995), "הפנטום" (1996), וכן סרטיו של ג'ואל שומאכר "באטמן לנצח" (1995) ו"באטמן ורובין" (1997). בנוסף, בשנת 1990 יצא עיבוד טלוויזיוני לקפטן אמריקה.
סרטי "באטמן" של טים ברטון (ובייחוד הראשון שבהם) נחשבו להצלחה עצומה והיו לשוברי קופות. סרטי ההמשך של ג'ואל שומאכר היו פחות רציניים ויותר קאמפיים, זכו לביקורת רבה מצד המעריצים ובסופו של דבר נכשלו בקופות. בעקבות כישלון זה הוחלט על הפסקת יצירת סרטי "באטמן". השינוי בהחלטה זו בא רק בעקבות הצלחת הסרטים הרציניים, הנאמנים לקומיקס, של חברת מארוול קומיקס בשנות ה-2000.
"העורב" משנת 1994 בבימויו של אלכס פרויאס ובכיכובו של ברנדון לי היה סרט גיבורי העל הראשון שהתבסס על חוברות קומיקס עצמאיות ואשר הוביל לזיכיון של ממש. הסרט, בניגוד לסרטים מבוססי קומיקס של אותה תקופה, היה גותי ואפל ויועד לקהל צופים בוגר יותר. "העורב" לא היה האדפטציה היחידה של חוברת קומיקס עצמאית, ובשנת 1997 יצא לאקרנים "ספון", שהיה מבוסס על הקומיקס באותו שם מבית אימג' קומיקס. הצלחתם של סרטים מבוססי קומיקס אפלים שינתה את הכיוון אליו פנתה הוליווד ביצירת סרטים מסוג זה, וחברת מארוול קומיקס הוציאה לאקרנים בשנת 1998 את "בלייד".

העשור הראשון

שנות ה-2000 הביאו כמה מזיכיונות גיבורי העל המפורסמים והרווחיים ביותר למסך הגדול, רבים מהם של מארוול קומיקס. אקס-מן של בריאן סינגר היה הראשון מביניהם שגם הפך לזיכיון בדומה לבלייד אך לא כלל אלימות. לאחריו יצאו הסרטים "ספיידרמן" של סם ריימי, דרדוויל, "הענק" של הבמאי אנג לי, המבוסס על הענק הירוק, "הלבוי" של גיירמו דל טורו, "ארבעת המופלאים", "גוסט ריידר", "איירון מן", "אקס-מן המקור: וולברין", "השומרים" ו"ג'נטלמנים מובחרים". לכמה מהסרטים אף יצאו סרטי המשך כ"בלייד 2", "בלייד: טריניטי", "ספיידרמן 2", "ספיידרמן 3", "אקס-מן 2", "אקס-מן 3: המפלט האחרון", "אלקטרה" ו"ארבעת המופלאים: עלייתו של הגולש הכסוף".
הסרט "בלתי שביר" של הבמאי מ. נייט שאמלאן נחשב ל"גבולי" במובן זה, שכן הוא משלב בין סרט גיבורי-על לבין סוגת המותחן. בסרט זה, שורד יחיד בתאונת רכבת (ברוס ויליס) מקבל רמזים ממוכר חוברות קומיקס (סמואל ל. ג'קסון) שמובילים אותו להכרה שהוא גיבור-על מודרני. סרטו של בראד בירד "משפחת סופר-על" משנת 2004 היה סרט גרפיקה ממוחשבת מצליח שעסק בסוגת גיבורי העל.
כמו כן, כמה מהסרטים אשר יצאו בעבר זכו לעיבוד מחודש. כאלה הם "סופרמן 2: הגרסה של ריצ'רד דונר" (2006); "באטמן מתחיל" ו"האביר האפל" של כריסטופר נולאן שחידשו בהצלחה רבה את סדרת סרטי "באטמן" הן מבחינת ביקורת והן מבחינת הכנסות בקופות; ו"הענק הירוק" (2008) בכיכובם של אדוארד נורטון, ויליאם הרט, ליב טיילר וטים רות'. בנוסף, שני עיבודים קולנועיים חדשים נוצרו לדמות המעניש - הראשון "המעניש" בכיכובם של תומאס ג'יין וג'ון טרבולטה משנת 2004, והשני "המעניש: אזור מלחמה" בכיכובם של ריי סטיבנסון ודומיניק וסט משנת 2008. האחרון היה עיבוד מחודש שני לסרט משנת 1989, שבשונה לגרסה משנת 2004 היה אדפטציה בוגרת ואלימה יותר לחוברות הקומיקס. סרטו של בריאן סינגר "סופרמן חוזר" הוא ייחודי, משום שהוא סרט המשך לשניים הראשונים אך הוא אתחול מחודש שאינו עוקב אחר אירועי הסרטים השלישי והרביעי.

העשור השני

בשנת 2010 יצא העיבוד הקולנועי קיק אס לקומיקס בעל אותו שם, ולאחריו סרט ההמשך משנת 2013, קיק אס 2. בעקבות התייחסויות בסרטים "איירון מן" וב"ענק הירוק" וכחלק מהיקום הקולנועי של מארוול, אולפני מארוול הוציאו את סרט הקולנוע תור ואת קפטן אמריקה - ארבעה סרטים אשר הובילו בסופו של דבר לסרט הנוקמים בשנת 2012.
סרטים נוספים בסוגה כוללים את הצרעה הירוקה, גרין לנטרן ואקס-מן: ההתחלה, כמו גם עלייתו של האביר האפל - חלק שלישי אחרון ומסכם לסרטי באטמן של כריסטופר נולאן. בשנת 2012 יצא אתחול מחודש לסרטי ספיידרמן, "ספיידרמן המופלא".
בשנת 2013 יצא אתחול נוסף לסרטי סופרמן: "איש הפלדה", הסרט הראשון בסדרת סרטי היקום הקולנועי של DC. אחריו יצאו הסרטים הבאים בסדרה: "באטמן נגד סופרמן: שחר הצדק" (2016), "יחידת המתאבדים" (2016), "וונדר וומן" (2017), "ליגת הצדק" (2017), "אקוומן" (2018) ו"שהאזאם" (2019).
פרויקטים נוספים כוללים סרטי ספין-אוף לאקס-מן כדוגמת "וולברין" ו"אקס-מן: העתיד שהיה" וסרט המשך לגוסט ריידר, "גוסט ריידר: רוח הנקמה". לקראת צאתו של הסרט "הנוקמים: עידן אולטרון" במאי 2015, היקום הקולנועי של מארוול כלל גם את "איירון מן 3" (2013), "תור: העולם האפל" (2013), "קפטן אמריקה: חייל החורף" (2014) ושומרי הגלקסיה (2014). השלב השלישי ביקום הקולנועי של מארוול יצא לדרך בשנת 2016 עם הסרט "קפטן אמריקה: מלחמת אזרחים", וכלל סרטים על דמויותיהם של דוקטור סטריינג', הפנתר השחור, קפטן מארוול, ואתחול נוסף של ספיידרמן כחלק מאותו יקום קולנועי.
נכון לספטמבר 2019, "הנוקמים: סוף המשחק" הוא הסרט המכניס ביותר בכל הזמנים, עם הכנסות של 2.272 מיליארד דולר.